钦定古今图书集成/明伦汇编/官常典/第487卷 > 史祥
## 钦定古今图书集成/明伦汇编/官常典/第487卷 > 史祥

按《隋书》本传，“祥字世休，朔方人也。父宁，周少司徒。祥
少有文武才干，仕周太子车右中士，袭爵武遂县公。
高祖践阼，拜仪同，领交州事，进爵阳城郡公。祥在州
颇有惠政。后数年，转骠骑将军。伐陈之役，从宜阳公
王世积以舟师出九江道，先锋与陈人合战，破之，进
拔江州。上闻而大悦，下诏曰：‘朕以陈叔宝世为僭逆，
挻虐生民，故命诸军，救彼涂炭。小寇狼狈，顾恃江湖
之险，遂敢汎舟楫，拟抗王师。公亲率所部，应机奋击，
沉溺俘获，厥功甚茂’。”又闻帅旅，进取江州，行军总管、
襄邑公贺若弼既获京口，新义公韩擒寻克姑熟。“骠
骑既渡江岸，所在横行，晋王兵马，即入建业，清荡吴
越，旦夕非远。骠骑高才壮志，是朕所知。善为经略，以
取大赏，使富贵功名，永垂竹帛也。”进位上开府，寻拜
蕲州总管。未几，征拜左领军右将军。后以行军总管
从晋王广击突厥于灵武，破之，迁右卫将军。仁寿中，
率兵屯弘化以备胡。炀帝时在东宫，遗《祥书》曰：“将军
总戎塞表，胡骑清尘，秣马休兵，犹事校猎，足使李广
惭勇，魏尚愧能。冠彼”二贤，独在吾子。昔余滥举，推毂
治兵，振皇灵于塞外，驱群类于大漠。于时同行军旅，
契阔戎旃，望龙城而冲冠，眄狼居而发愤。将军英图
不世，猛气无前，但物不遂心，僶俛从事，每一思此，我
劳如何？将军宿心素志，早同胶漆，久而敬之，方成鱼
水。近者陪随銮驾，言旋上京，本即述职南蕃，宣条下
国，不“悟皇鉴曲发，备位少阳，战战兢兢，如临冰谷。至
如建节边境，征伐四方，褰帷作牧，绥抚百姓，上禀成
规，下尽臣节，是所愿也，是所甘心。仰慕前修，庶得自
效。谬其入守神器，元良万国，身轻负重，何以克堪？所
望故人，匡其不逮。比监国多暇，养疾闲宫，厌北阁之
端居，罢南皮之驰射。博望之苑，既乏名贤；飞盖之园理乖终宴。亲朋远矣，琴书寂然，想望吾贤，疢如疾首。”
祥答《书》曰：“行人戾止，奉所赐，况恩纪绸缪，形于文墨。
不悟飞雪增冰之地，忽载三阳；毳幕韦韝之乡，俄闻
九奏。精骇思越，莫知启处。祥少不学军旅，长遇升平，
幸以先人绪馀，备职宿卫。惧驽蹇无致远之用，朽薄
非折冲之材，岂欲追踪古人，语其优劣？”曩者王师薄
伐，天人受脤，绝漠扬旌，威震海外。当此之时，猛将如
云，谋夫如雨。至若祥者，列于卒伍，预闻指踪之规，得
免逗遛之责。循涯揣分，实为幸甚。爰以情喻雷、陈，事
方刘、葛，信圣人之屈己，非庸人之拟议。何则？川泽之
大，污潦攸归；松柏之高，茑萝斯托。微心眷眷，孟侯所
知也。仰惟体元良之德，焕《重离》之晖，三善克修，万邦
以正。斯固道高周诵，契叶商皓，岂在管蠡，所能窥测。
伏承监国多暇，养德怡神，咀嚼《六经》，逍遥百氏，追西
园之爱客，眷南皮之出游，畴“之恩，无忘造次。祥自
忝式遏，载罹寒暑，身在边隅，情驰魏阙。每至清风夕
起，朗月孤照，想鸣葭之启路，思托乘于后车，塞表京
华，山川悠远，瞻望浮云，伏增澘结。”太子甚亲遇之。炀
帝即位，汉王谅发兵作乱，遣其将綦良自滏口徇黎
阳塞白马津，余公理自太行下河内。帝以祥为行军
总管，军于河阴，久不得济。祥谓军吏曰：“余公理轻而
无谋，才用素不足称，又新得志，谓其众可恃，恃众必
骄。且河北人先不习兵，所谓拥市人而战。以吾筹之，
不足图也。”乃令军中修攻具。公理使谍知之，果屯兵
于河阳内城以备祥。祥于是舣船南岸，公理聚甲以
当之。祥乃简精锐于下流潜渡，公理率众拒之，东趣
黎阳，讨綦良等。良列阵以待，兵未接，良弃军而走，于
是其众大溃。祥纵兵乘之，杀万馀人。进位上大将军，
赐缣彩七千段，女妓十人，良马二十匹。转太仆卿。帝
尝赐祥诗曰：“伯煚朝寄重，夏侯亲遇深，贵耳唯闻古，
贱目讵知今。早𢷋劲草质，久有背淮心，扫逆黎山外，
振旅河之阴。功已书王府，留情太仆箴。”祥上表辞谢。
帝降手诏曰：“昔岁劳公问罪河朔，贼尔日塞两关之
路，据仓阻河，百姓胁从，人亦众矣。公竭诚奋勇，一举
克定。《诗》不云乎：‘丧乱既平，既安且宁’。非英才大略，其
孰能与于此邪？故聊示所怀，亦何谢也！”寻迁鸿胪卿。
时突厥启民可汗请朝，帝遣祥迎接之。从征吐谷浑，
祥率众出间道击卤，破之，俘男女千馀口，赐奴婢六
十人，马二百匹。进位左光禄大夫，拜左骁卫将军。及
《辽东》之役，出《蹋顿》道，不利而还，由是除名为民。俄拜
燕郡太守。被贼高开道所围，祥称疾不视事。及城陷，
开道甚礼之。会开道与罗艺通和，送祥于涿郡，卒于
涂。